Sandro Rosell passa a l’atac després de passar-se 643 dies en presó preventiva de forma injusta i ser absolt per l’Audiència Nacional. Segons ha informat El Mundo, el mateix diari que aquest dimarts va revelar una part del llibre de l’expresident del Barça en el qual acusava la policia d’introduir proves falses a casa seva per incriminar-lo, Rosell ha interposat una querella contra Carmen Lamela, la jutgessa instructora del seu cas, i està preparant una demanda contra l’Estat de més de 10 milions d’euros.

Sempre segons el mateix mitjà, l’expresident del Barça ha dividit les seves accions judicials en dos. La querella criminal per prevaricació i falsedat documental contra la jutgessa del Suprem que va instruir el seu cas, Lamela, que va acusar-lo de blanquejar més de 20 milions d’euros en comissions il·legals i de liderar una organització criminal, ja està presentada. Rosell creu que Lamela va ocultar injustificadament i deliberada l’existència d’un document de més de 1.200 pàgines de gran rellevància per a la investigació, ja que l’exculpava.

D’altra banda, els advocats del màxim dirigent del Barça entre els anys 2010 i 2014 també estan ultimant una demanda milionària contra l’Estat pels perjudicis ocasionats, tant en l’àmbit d’imatge com en l’econòmic, ja que durant els 22 mesos que va estar a la presó no va poder treballar. Aquest procés podria establir un precedent perillós per a l’Estat en penetrar les bases de la presó preventiva.